
                                 RAPORT COMUN
asupra  propunerii legislative pentru modificarea şi completarea Legii nr. 18/1991, republicată, privind Fondul Funciar
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi împreună cu Comisia pentru agricultură, silvicultură, industrie alimentară şi servicii specifice, au fost sesizate spre dezbatere în fond, cu propunerea legislativă pentru modificarea şi completarea Legii nr. 18/1991, republicată, privind Fondul Funciar, trimisă cu adresa nr. Pl-x 197 din 19 aprilie 2010, înregistrată sub nr. 31/340 din 20 aprilie 2010.
Potrivit prevederilor art. 75 din Constituţia României, republicată, şi ale art.92 alin. (9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.

Senatul, în calitate de primă Cameră sesizată, a respins propunerea legislativă în şedinţa din 13 aprilie 2010.

Consiliul Legislativ a avizat favorabil  propunerea legislativă, cu observaţii şi propuneri, conform avizului nr. 1297 din 12 noiembrie 2009.
Propunerea legislativă supusă dezbaterii are ca obiect de reglementare completarea art. 26 din Legea fondului funciar nr. 18/1991, republicată, cu modificările şi completările ulterioare, în sensul acordării titlurilor de proprietate locuitorilor din satele necooperativizate şi pentru înfiinţarea unor comisii care să analizeze neconcordanţele dintre suprafeţele prevăzute în Registrul agricol şi cele din cărţile funciare.
Guvernul, prin punctul de vedere  transmis cu adresa nr. 222 din 28 ianuarie 2010, nu  susţine adoptarea acestei iniţiative legislative, deoarece, în ce priveşte intenţia ca anumite comisii constituite prin decizie a primarului din unităţile administrativ – teritoriale unde se găsesc terenurile să rezolve aceste probleme cu privire la terenurile din zonele necooperativizate, în sensul de a constitui dreptul de proprietate asupra terenurilor conform, în principal, registrelor agricole, aceasta ar putea da naştere la numeroase erori pe plan local.   
Comisiile sesizate în avizare, Comisia pentru administraţie publică, amenajarea teritoriului şi echilibru ecologic şi Comisia pentru drepturile omului, culte şi problemele minorităţilor naţionale au transmis aviz negativ, conform adresei cu nr.26/1110, Comisia pentru administraţie şi respectiv 25/389, Comisia pentru drepturile omului.

În conformitate cu prevederile art. 61 şi 63 din Regulamentul Camerei Deputaţilor, republicat, cu modificările ulterioare, membrii Comisiei de agricultură, silvicultură, industrie alimentară şi servicii specifice au examinat iniţiativa legislativă în şedinţa din 29 aprilie 2010. Din numărul total de 27 membrii ai Comisiei pentru agricultură, la şedinţă au participat 23 deputaţi. Membrii Comisiei juridice, de disciplină şi imunităţi au examinat în şedinţa din 26 mai 2010 propunerea legislativă, expunerea de motive, avizul favorabil al Consiliului Legislativ şi punctul de vedere al Guvernului României. Din numărul total de 28 membri ai Comisiei juridice, de disciplină şi imunităţi au participat, la şedinţă, 24 deputaţi. 
 
La dezbaterea propunerii legislative au participat, în calitate de invitaţi, domnul Dănuţ Apetrei, Secretar de Stat în cadrul Ministerului Agriculturii şi Dezvoltării Rurale şi domnul Sergiu Diacomatu, vicepreşedinte în cadrul Autorităţii Naţionale pentru Restituirea Proprietăţii.
În urma dezbaterilor celor două comisii sesizate în fond, au hotărât cu unanimitate de voturi - membrii Comisiei de agricultură şi cu majoritate de voturi (22 pentru şi 2 abţineri) membrii Comisiei juridice, să propună plenului Camerei Deputaţilor, spre dezbatere şi adoptare, Raportul de respingere a propunerii legislative pentru modificarea şi completarea Legii nr. 18/1991, republicată, privind Fondul Funciar, deoarece, intenţia ca registrele agricole să devină identice cu cărţile funciare ale localităţilor nu se poate realiza datorită faptului că aceste documente au funcţii şi finalităţi diferite.
În raport cu obiectul şi conţinutul reglementării, propunerea legislativă face parte din categoria legilor organice.

